2018 కర్నాటక శాసనసభ ఎన్నికలు
కర్ణాటక రాష్ట్రంలో 2018 మే 12న కర్ణాటక అసెంబ్లీ ఎన్నికలు జరిగాయి. 224 స్థానాలకు జరగవలసిన ఎన్నికలలో 222 అసెంబ్లీ స్థానాలకుమాత్రెమే ఈ ఎన్నికలు జరిగినవి. మిగిలిన రెండు స్థానాలైన విజయనగర శాసనసభ నియోజకవర్గం లో ఎం.ఎల్.ఎ మరణం వల్ల, రాజరాజేశ్వరి నగర్ శాసనసభ నియోజకవర్గంలో ఎన్నికల మోసం అభియోగం వల్ల ఎన్నికలు వాయిదా వేయబడినవి. ఈ స్థానాలలో 2018 మే 28 న ఎన్నికలు జరుగుతాయి. భారతీయ జనతా పార్టీ 2007 లో మరియు 2008 నుండి 2013 వరకు ప్రభుత్వం ఏర్పాటుచేసింది. బహుజన్ సమాజ్ పార్టీ మరియు జనతాదళ్ (సెక్యులర్) పార్టీలు కూటమి కలసి పోటీ చేసింది. ఆమ్‌ఆదమీ పార్టీ మొదటి సారి ఈ రాష్ట్రంలో పోటీ చేసింది.
ఈ ఎన్నికల ఫలితాలలో వివిధ పార్టీలకు లభించిన సీట్ల ఆధారంగా హంగ్ అసెంబ్లీకి దారితీసింది. 104 సీట్లతో భారతీయ జనతా పార్టీ అత్యధిక స్థానాలు సంపాదించింది. కానీ ప్రభుత్వానికి సరిపడే మెజారిటీ (113) ను సాధించలేకపోయింది. 2013 లో ఎన్నికలు జరిగినప్పటి నుంచి రాష్ట్రాన్ని పాలించిన భారత జాతీయ కాంగ్రెస్ కు 78 సీట్లు వచ్చాయి. అది ఏ పార్టీకి సరిపడే మెజారిటీ లేనందున ఉప ఎన్నిక కావాలని కోరింది.
కర్నాటక అసెంబ్లీ కాలం మే 28, 2018 నాటికి ముగుస్తుంది.
భారత ఎన్నికల కమీషన్ చే కర్నాటక అసెంబ్లీ ఎన్నికల షెడ్యూల్ మార్చి 27, 2018 న ప్రకటించబడినది. ఒకే దశలో ఎన్నికల పోలింగును మే 12 న జరిపి, మే 15నాటికి ఫలితాలు ప్రకంటించాలని అందులో ఉంది. ఈ ప్రకటన వెలువడిన నాటి నుండి ఎన్నికల కోడ్ ఆఫ్ కాండక్ట్ అమలులోనికి వచ్చింది.
భారతీయ జనతా పార్టీ అధికారికంగా ఎన్నికల ప్రచారాన్ని 2017, నవంబరు 2 న ప్రారంభించింది. ఈ పార్టీ అన్ని అసెంబ్లీ నియోజకవర్గాలలో 85 రోజుల పాటు ప్రచారాన్ని నిర్వహించి 2018 ఫిబ్రవరి 4 తో ముగించింది. ఈ ప్రచారానికి ప్రధానమంత్రి నరేంద్రమోదీ కూడా పాల్గొన్నాడు. మార్చి మొదటి వారంలో 14 రోజుల బెంగళూరు పాదయాత్రను చేసింది.
ఎన్నికల ప్రచారంలో భాగం కాకపోయినా కర్ణాటక కాంగ్రెస్ కమిటీ డిసెబరు 2017 న కర్నాటక రాష్ట్రంలో 54,261 చోట్ల బూత్ స్థాయి కమిటీలను వేసి ప్రభుత్వ కార్యకలాపాలను వివిధ కార్యక్రమాల ద్వారా అందరికీ తెలియజేయాలని నిర్ణయించింది. ఈ విస్తృతమైన కార్యక్రమంతో పాటు ఎన్నికల ప్రచారం కూడా జరిగింది.
వివిధ సంస్థలు చేసిన ఎగ్జిట్ పోల్స్ లో భారతీయ జనతాపార్టీ అధికారంలోనికి వస్తుందని ఒక సంస్థ జోస్యం చెప్పగా, ఐదు సంస్థలు బి.జె.పి కి ఎక్కువ స్థానాలు వస్తాయని తెలిపాయి. రెండు సంస్థలు కాంగ్రెస్ అధికారంలోనికి వస్తుందని చెప్పాయి.
ర్నాటకలో కాంగ్రెస్, జేడీఎస్‌లకు 118 సీట్లతో పూర్తి మద్దతు ఉంది. బీజేపీకి కేవలం 104 సీట్లు మాత్రమే ఉన్నాయి. అయినా గవర్నర్ వాజుభాయ్ వాలా బీజేపీని ప్రభుత్వం ఏర్పాటు చేయవలసినదిగా సూచించాడు. అసెంబ్లీలో బలనిరూపణకు 15 రోజుల సమయం ఇచ్చాడు. కర్నాటక 23వ ముఖ్యమంత్రిగా బీఎస్ యడ్యూరప్ప 2018 మే 17న ప్రమాణస్వీకారం చేశాడు. గవర్నర్ రాజ్యాంగ స్ఫూర్తికి వ్యతిరేకంగా నిర్ణయం చేయడాన్ని తీవ్రంగా ఖండిస్తూ కాంగ్రెస్ మరియు జె.డి.ఎస్ పార్టీలు సుప్రీం కోర్టులో కేసు వేసాయి. మే 19 సాయంత్రం నాలుగు గంటలకు బల పరీక్ష నిర్వహించాలని సుప్రీంకోర్టు ఆదేశించింది. అయితే బల పరీక్షకు కనీసం వారం రోజులు సమయం కావాలన్న బీజేపీ వాదనలను  కోర్టు తిరస్కరించింది. బలపరీక్షకు ఏర్పాట్లు చేయాలని కర్నాటక డీజీపీని కోర్టు ఆదేశించింది. ఈ బల పరీక్షను ప్రోటెం స్పీకరు నిర్వహించాలని ఆదేశించింది. ఆ ఆదేశాలకనుగుణంగా గవర్నర్ ప్రోటెం స్పీకరుగా భారతీయ జనతా పార్టీ ఎమ్మెల్యే కేజీ బోపయ్య ను నియమించాడు. బోపయ్య 2010 అక్టోబరులో అప్పటి ముఖ్యమంత్రి యడ్యూరప్పపై తిరుగుబాటు చేసిన 11మంది ఎమ్మెల్యేలపై అనర్హత వేటు వేస్తూ నిర్ణయం తీసుకుని, ప్రభుత్వాన్ని నిలబెట్టాడు. కర్ణాటక హైకోర్టు ఈ నిర్ణయాన్ని సమర్థించినా, సుప్రీంకోర్టు మాత్రం దీన్ని తప్పుబట్టింది. ఈ నేపధ్యం గల వ్యక్తిని స్పీకరుగా పారదర్శకంగా వ్యవహరించడని కాంగ్రెస్ మరియు జె.డి.ఎస్ పార్టి నాయకులు మరలా సుప్రీంకోర్టును ఆశ్రయించారు. 2018 మే 19 న ప్రోటెం స్పీకర్ నియామకం చెల్లదన్న కాంగ్రెస్, జేడీఎస్ వాదనలను సుప్రీం కోర్టు త్రిసభ్య ధర్మాసనం తోసిపుచ్చింది. అసెంబ్లీలో నిర్వహించే విశ్వాస పరీక్షను ప్రత్యక్ష ప్రసారం చేయాలని సుప్రీంకోర్టు ఆదేశించింది. 2018 మే 19 ఉదయం 11 గంటలకు శాసన సభ సమావేశం జరిగింది. ప్రోటెం స్పీకర్ బోపయ్య ముందుగా ఎన్నికైన శాసన సభ్యులచే ప్రమాణ స్వీకారం చేయించాడు. మొదట భారతీయ జనతా పార్టీ సంఖ్యాబలం పెంచుకోవడానికి ప్రయత్నించి విఫలమైంది. రెండు రోజుల పాటు (55 గంటలు) ముఖ్యమంత్రిగా కొనసాగిన యడ్యూరప్ప తన పదవికి రాజీనామా చేస్తున్నట్టు అసెంబ్లీలో ప్రకటించారు. అందువల్ల విశ్వాస పరీక్షకు ఆస్కారం లేకుండా పోయింది.
కాంగ్రెస్- జె.డి.ఎస్ పార్టీలు సంకీర్ణ ప్రభుత్వం ఏర్పాటు చేయడానికి అంగీకారాన్ని గవర్నరుకు తెలిపాయి. దీని ఫలితంగా కర్నాటక 24వ ముఖ్యమంత్రిగా జేడీఎస్ నేత హెచ్.డి.కుమారస్వామి, ఉప ముఖ్యమంత్రిగా కాంగ్రెస్ రాష్ట్ర అధ్యక్షుడు డాక్టర్ పరమేశ్వర ప్రమాణం స్వీకారం చేశారు. వారి చేత 2018 మే 23న గవర్నర్ వాజుభాయ్ వాలా ప్రమాణం చేయించాడు. కర్నాటక విధాన సౌధ ముందు ఏర్పాటు చేసిన ప్రత్యేక వేదికపై ప్రమాణ స్వీకార కార్యక్రమం నిర్వహించారు. ఈ కార్యక్రమానికి వేలాది మంది జేడీఎస్, కాంగ్రెస్, బీఎస్పీ, ఇతర పార్టీల కార్యకర్తలు, ప్రజలు హాజరయ్యారు.